b'\n_START_ARTICLE_\nJames McAvoy\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMcAvoy syntyi Scotstounissa Glasgow\xe2\x80\x99ssa. H\xc3\xa4nen perheeseens\xc3\xa4 kuuluivat \xc3\xa4iti Elizabeth, is\xc3\xa4 James ja sisar Joy. McAvoyn ollessa seitsem\xc3\xa4nvuotias h\xc3\xa4nen vanhempansa erosivat, ja h\xc3\xa4n muutti asumaan isovanhempiensa luokse. H\xc3\xa4n k\xc3\xa4vi katolista koulua ja harkitsi varhaisteini-i\xc3\xa4ss\xc3\xa4 papiksi ryhtymist\xc3\xa4, mutta kiinnostui my\xc3\xb6hemmin n\xc3\xa4yttelemisest\xc3\xa4 ja liittyi paikalliseen nuorisoteatteriin._NEWLINE_Skotlantilainen ohjaaja David Hayman vieraili er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 McAvoyn koulussa luennoimassa, jolloin McAvoyn luokkatoverit k\xc3\xa4ytt\xc3\xa4ytyiv\xc3\xa4t ep\xc3\xa4kohteliaasti t\xc3\xa4t\xc3\xa4 kohtaan. Tunnin j\xc3\xa4lkeen McAvoy k\xc3\xa4vi pahoittelemassa tapahtumaa ja kysym\xc3\xa4ss\xc3\xa4, olisiko Haymanilla tietoa ty\xc3\xb6harjoittelumahdollisuuksista. Nelj\xc3\xa4 kuukautta my\xc3\xb6hemmin h\xc3\xa4n sai yll\xc3\xa4tyksekseen puhelinsoiton Haymanilta, joka kutsui h\xc3\xa4net koelukutilaisuuteen. N\xc3\xa4in McAvoy sai 16-vuotiaana ensimm\xc3\xa4isen elokuvaroolinsa elokuvassa The Near Room (1995)._NEWLINE_McAvoy valmistui Royal Scottish Academy of Music and Dramasta 20-vuotiaana vuonna 2000, mink\xc3\xa4 j\xc3\xa4lkeen h\xc3\xa4n muutti Lontooseen, jossa h\xc3\xa4n teki roolit\xc3\xb6it\xc3\xa4 muun muassa teatterissa ja n\xc3\xa4ytteli Taistelutoverit-televisiosarjassa vuonna 2001. T\xc3\xa4m\xc3\xa4n j\xc3\xa4lkeen h\xc3\xa4n sai yhden p\xc3\xa4\xc3\xa4rooleista Frank Herbertin Dyyni-tieteiskirjoihin perustuvassa minisarjassa Children of Dune, ja vuonna 2005 h\xc3\xa4n esitti fauni Tumnusta C. S. Lewisin Narnia-fantasiasarjaan perustuvassa elokuvassa Narnian tarinat: Velho ja leijona. T\xc3\xa4st\xc3\xa4 roolistaan McAvoy nousi suuremman yleis\xc3\xb6n tietoisuuteen, ja seuraavana vuonna h\xc3\xa4n n\xc3\xa4ytteli elokuvassa The Last King of Scotland. Sittemmin h\xc3\xa4n on esiintynyt esimerkiksi elokuvissa Jane Austenin jalanj\xc3\xa4ljill\xc3\xa4 ja Sovitus vuodelta 2007, Wanted vuodelta 2008 sek\xc3\xa4 X-Men: First Class vuodelta 2011. Vuonna 2006 McAvoy voitti uuden n\xc3\xa4yttelij\xc3\xa4tulokkaan Bafta-palkinnon ja vuonna 2007 Skotlannin BAFTA -palkinnon kategoriassa paras n\xc3\xa4yttelij\xc3\xa4 roolistaan elokuvassa The Last King of Scotland._NEWLINE_Vuonna 2003 McAvoy tapasi n\xc3\xa4yttelij\xc3\xa4 Anne-Marie Duffin H\xc3\xa4vyt\xc3\xb6nt\xc3\xa4-televiosarjan kuvauksissa, ja pari avioitui lokakuussa 2006. Heille syntyi poikalapsi Brendan vuonna 2010. He erosivat vuonna 2016.'